**אמות מידה ביחס לאיכות הממשל התאגידי ומדיניות ESG**

**רקע**

סעיף 11(ג) בפרק 4, חלק 2, שער 5 לקודקס הרגולציה, קובע כי קופה נדרשת, כמשקיע מוסדי, לפעול בביצוע השקעותיה בהתאם לאמות המידה לעניין איכות ממשל תאגידי שיקבעו על ידי ועדת ההשקעות. כמו כן, הסעיף כאמור קובע שהקופה נדרשת לפרסם את אמות המידה המנחות את ועדת ההשקעות בבואה להחליט על השקעה בני"ע עבור הנכסים שבניהולה. לפיכך בבואה של ועדת השקעות להחליט על השקעה בניירות ערך, ייבחנו, בין היתר הפרמטרים להלן המתייחסים לאיכות הממשל התאגידי של מנפיק נייר הערך.

יצוין, כי אמות המידה ביחס לממשל תאגידי המפורטות להלן אינן ניתנת בהכרח ליישום דווקני ומלא ביחס לכל חברה, וזאת בשל שוני אינהרנטי בין החברות השונות במשק. למען הסר ספר מובהר, כי העובדה שלא התקיימו כל אמות המידה כמפורט לעיל אינה מהווה בהכרח מניעה להשקעת כספי קופות הגמל שבניהול הקופה.

כמו כן, סעיף 6(ט) בפרק 4, חלק 2, שער 5 לקודקס הרגולציה, העוסק בשיקולים הנוגעים להיבטים סביבתיים, חברתיים והיבטי ממשל תאגידי ולסיכונים מתפתחים מהותיים, קובע כי על גוף מוסדי לקבוע מדיניות השקעה ביחס לשיקולי ESG הרלוונטיים ועשויים להשפיע על תיק ההשקעות שלו, וזאת במסגרת מדיניות ההשקעה הכוללת המנחה את הגוף המוסדי בפעילותו.

**התאגיד:**

1. פעילותו של התאגיד והחלטותיו מכוונות להשאת רווחים, תוך שקילת שיקולים עסקיים והתחשבות בשיקולים נוספים כגון עניינם של העובדים, הנושים, הלקוחות וכו'.
2. התאגיד מתנהל תוך שקיפות מלאה ומתוך גילוי נאות.
3. פרסום דוחות כספיים אחת לרבעון במועדים הקבועים בחוק ושהתאגיד לא נדרש לתקן את דוחותיו בשל בעיה מהותית.

**הדירקטוריון וועדותיו**:

1. חברי הדירקטוריון ימונו על ידי האסיפה הכללית של בעלי המניות ויהיו בעלי הכישורים הנדרשים לכך על פי הוראות הדין.
2. הדירקטוריון יפעל באופן עצמאי ובלתי תלוי, תוך הפרדת סמכויות בין תפקידי הדירקטוריון לבין תפקידי ההנהלה בקופה.
3. מספר הדירקטורים המכהנים עומדים בתנאי הכשירות הנדרשים על פי הוראות הדין.
4. דירקטור לא יכהן ב- 4 דירקטוריונים בחברות שונות הקשורות לקופה.
5. מספר חברי הדירקטוריון אשר בעלי עניין בקופה.
6. העדר רישום פלילי או עבירה הנושאת עימה קלון של בעל השליטה.
7. לתאגיד ועדת ביקורת המתכנסת על פי הוראות הדין.
8. יו"ר ועדת ביקורת הינו דירקטור חיצוני או דירקטור חיצוני בלתי תלוי.
9. מספר חבריה של ועדת הביקורת לא יפחת משלושה.

**פירוט חברי הדירקטוריון**:

1. מרבית חברי הדירקטוריון בעלי מומחיות פיננסית.
2. האם יו"ר הדירקטוריון מכהן גם כמנכ"ל הקופה.
3. האם יו"ר הדירקטוריון ומנכ"ל הקופה הינם מקורבים.

**מדיניות תגמול**:

1. התקשרויות התאגיד עם נושאי משרה ובכירים בתאגיד אושרו כנדרש על פי הוראות הדין.
2. התגמול בוצע בהתאם להוראות חוק החברות ויבחנו קריטריונים כגון תמריצים לנושאי משרה ובכירים, מרכיבים הוניים בתגמול, יחס בין ביצועים לבין התגמול, תקופת הזמן שלגביו ניתן התגמול, השפעת שינויים במצבו הכלכלי של התאגיד על מבנה התגמול וגובהו וכו'.

**עסקאות עם בעלי שליטה ו/או בעלי עניין**:

1. עסקאות התאגיד עם בעלי שליטה ו/או בעלי עניין כהגדרתם בחוק, אושרו כנדרש על פי הוראות הדין.
2. בדיקת היקף העסקאות הכולל עם בעלי שליטה ו/או בעלי עניין אישי בתאגיד.
3. בדיקה שבמהלך 3 השנים האחרונות לא בוצעו עסקאות בעלי עניין.
4. האם בעל השליטה היה מעורב בגיבוש הסדר חוב בחברה אחרת בבעלותו.

**השתתפות באסיפות כלליות**

הקרן תשקלל במסגרת החלטותיה היבטים הנוגעים לכללי ממשל תאגידי נאותים, בהתאם לנוהל "השתתפות באספות כלליות ואמות מידה לבחינת ממשל תאגידי", וכן בהתאם למדיניות ההצבעה של חברת אנטרופי שירותי מחקר כלכלי בע"מ, אשר קובעת קריטריונים שונים שיש לקחת בחשבון בעת קביעת עמדת הצבעה ובניהם:

1. אחריות תאגידית;
2. הרכב, מקצועיות ועצמאות הדירקטוריון;
3. מינוי דירקטורים;
4. גמול דירקטורים;
5. מדיניות תגמול נושאי משרה וחלוקת דיבידנדים;
6. עסקאות עם בעלי שליטה.

**התחשבות בשיקולי ESG בבחינת החלטות השקעה**

במסגרת ניהול השקעותיה, הקרן מתייחסת לשיקולי ESG (היבטים חברתיים, סביבתיים וממשל תאגידי), מתוך רצון להוביל אסטרטגיות השקעה השואפות לשלב בין תשואה פיננסית ותועלת סביבתית וחברתית. במסגרת פעילות ההשקעות השוטפת שוקלת החברה פעולות שלNegative screening לצורך הימנעות מחברות פוגעניות ומזיקות ושילוב השקעות בעלות אחריות חברתית והשקעות אימפקט.

מטרתה העיקרית של הקרן היא להשיא את השקעות עמיתיה, ושיקולים הנוגעים להשפעות סביבתיות וחברתיות, ככל ששיקולים אלה רלוונטיים ועשויים להשפיע באופן מהותי על ביצועי תיק ההשקעות, נשקלים במסגרת כלל שיקולי ההשקעה אותם שוקלת הקרן, ומקבלים ביטוי ביישום מדיניות ההשקעות הכוללת של הקרן, אותה מתווה ועדת ההשקעות.

יובהר, כי שיקולי ESG הינם רבים ושונים, וכי חברות שונות ומדדים שונים מציגים מדידות שונות והערכה איכותנית וכמותית שונה של היבטים אלו. זאת ועוד, תחום ה-ESG נמצא בהתפתחות מתמדת, ובחינתו במסגרת שיקולי ההשקעות הינה תהליך מתמשך אשר עשוי לצבור תאוצה בשנים הקרובות. כמו כן, מידת האמינות של מדדים אלו וכן מידת האפקטיביות של יישומם בבחירת ההשקעות תלויה במידה רבה בחברות עצמן, היות שחלק ממדידת איכות ההיבטים הסביבתיים והחברתיים מתבסס על דיווחיה העצמיים של הקרן, ותלוי בשקיפות הקרן ובאמינות דיווחיה.
על כן, הקרן החליטה כי בעת הזו, היא אינה פוסלת מראש השקעות בסקטורים מסוימים או בחברות בעלות דירוגי ESG נמוכים, אלא תתחשב בהיבטים אלה, כפי שיפורט להלן.

על מנת להתחשב בשיקולים חברתיים וסביבתיים במסגרת בחינת השקעה נתונה, הקרן תבחן את ההיבטים הבאים, אשר יישקלו יחד עם שיקולי השקעה נוספים העומדים בפני ועדת ההשקעות ומנהלי ההשקעות, בבחינת השקעה נתונה:

1. היכללות הקרן במדד מעלה;
2. דירוג ה-ESG שניתן לקרן על ידי חברת הייעוץ החיצוני, העוסקת בניתוח ובדירוג חברות לפי מדדי ESG, תוך העדפת חברות בעלות דירוג ESG מיטבי;
3. השתייכות הקרן נשואת ההשקעה לסקטורים הכלכלה הירוקה, החקלאות והאנרגיה המתחדשת;
4. מדיניות הקרן נשואת ההשקעה, אם ישנה כזאת, בנושא צמצום זיהום אוויר והשפעות שליליות על הסביבה, תרומה חיובית לצמצום משבר האקלים ושילוב עובדים בעלי מוגבלויות.

יובהר, כי לצורך בחינת ההיבטים כאמור, הקרן תשתמש הן בדירוג של חברת ייעוץ חיצוני העוסקת בתחום והן בדיווחים עצמיים של החברות נשואות ההשקעה, כפי שאלה באים לידי ביטוי בדוחות השנתיים של החברות.

כדי להביא לידי ביטוי באופן המיטבי את בחינת היבטי ההשקעה הנוגעים ל-ESG, וכדי להביא לפיתוח מומחיות של הקרן בבחינת שיקולי ESG כאמור ללא תלות בגורמים חיצוניים, הוחלט כי הקרן תיישם את תהליכי העבודה הבאים:

1. אחת לשנה, מנהל ההשקעות הראשי יציג בפני ועדת ההשקעות סקירה בנושא דירוג ESG לחברות, וכן יציג את מבנה תיק ההשקעות בפילוח לפי דירוגי ESG.
2. אחת לשנה יתקיים דיון בוועדת ההשקעות בנושא בחינת מדיניות היבטי השקעות אחראיות ו-ESG, על מנת לבחון את מידת יישום המדיניות כאמור והצורך בעדכונה;
3. תהליכים ועדכונים רגולטוריים הנוגעים ל-ESG, המפורסמים על ידי רשות שוק ההון, הביטוח והחיסכון ו/או רגולטור אחר הרלוונטי לפעילות הקרן, יובאו לידיעת ועדת ההשקעות ומנהלי ההשקעות של הקרן, באמצעות כינוס פורום ESG אד-הוק, במועדים הרלוונטיים;
4. השקעה בחברות העוסקות בסקטור הנשק, ההימורים והפורנו תסומן בתור השקעה הדורשת דיון ייעודי ואישור בוועדת ההשקעות, טרם ההשקעה.